Toivon tuolla puolen kilpaili Berliinin elokuvajuhlilla myös parhaan elokuvan palkinnosta. Ohjaajapalkintokin on kansainvälisesti merkittävä tunnustus – jota Kaurismäki ei kavunnut pokkaamaan.

Aki Kaurismäki on palkittu Berliinin elokuvajuhlilla parhaan ohjaajan palkinnolla Hopeisella karhulla elokuvasta Toivon tuolla puolen.

Elokuva kilpaili myös parhaan elokuvan Kultaisesta karhusta. Sitä se ei saanut. Kultainen pysti matkustaa Unkariin elokuvalle On Body and Soul.

Toivon tuolla puolen sai ristiriitaisen vastaanoton. Elokuvassa näyttelevät muun muassa Sherwan Haji (vas.), Simon Hussein Al-Bazoon ja Sakari Kuosmanen. Malla Hukkanen / Sputnik Oy

Suomen tunnetuin elokuvaohjaaja Aki Kaurismäki kertoi Berliinissä aiemmin lopettavansa elokuvien tekemisen. Tällöin tragikomedia Toivon tuolla puolen jäisi maestron viimeiseksi.

Toivon tuolla puolen kertoo Suomesta turvaa hakevan pakolaisen tarinaa.

– Hyvät naiset ja herrat, kiitos hyvin paljon, kuului Kaurismäen lauantai-iltana pitämä palkinnon vastaanottopuhe kokonaisuudessaan.

Mahdollisesta ohjaajan pettymyksestä kertoo, ettei Kaurismäki kavunnut noutamaan Hopeista karhua. Päätösgaalan juontaja kommentoi, että jos ihminen ei tule karhun luo, tulee karhu ihmisen luo – ja ohjaajapalkinto tuotiin Kaurismäelle.

Tuomariston puheenjohtajana toimi pitkän linjan hollantilaisohjaaja Paul Verhoeven (RoboCop, Total Recall – unohda tai kuole).

Toivon tuolla puolen sai Suomessa ensi-iltansa 3. helmikuuta.